صديقتي زعلانة مني !!؟؟
لان ما اسأل عليها !!
يعني والله موقف ما جنت اتمنى امر بيه، وخاصة هالفترة لان نفسيتي فد مرة مو زينة وبالكوة دا اصبر روحي، يعني اتصلت بيها بالضبط يوم 31\10، وحجت وياية ببرود قاتل !! واني ما احب هاي الطريقة بالكلام خاصة من اعرف نفسي اني ما مقصرة وياها وما استحق هاي الطريقة بالتعامل، بس من اعرف اني غلطانة وياها ساعتها ما اتضايق من طريقتها بالكلام، المهم كالت الصوت مو واضح وماكو تغطية هنا لان اني بالسيارة، كلت الها اوكي من توصلين بس دكيلي مسد كول واني اتصل بيج، وانتظرت، انتظرت، انتظرت، وماكو صديقتي، كلت احتمال انشغلت وما اتصلت، وانتظرت ثاني يوم، وثالث، ورابع، وخامس يوم، وسادس يوم، كلت خلي اتصل بيها، وردت اكوللها تزورنا العصر هي وامها واختها نشرب كهوة ونقضي وكت لان اعرفم يحبون هذي السوالف، فأتصلت البارحة، وظليت انتظر تجاوبني وما جاوبت، كلت اكيد من تشوف المكالمة مني راح تتصل او تدكلي مسد كول، وانتظرت وهم ماكو، اخيرا قررت اليوم اتصل بيها وورة فترة طويلة كلش جاوبتني وببرود، سلمت عليها، وكتلها شبيج؟؟ كالت ما بية شي...كتلها شو ماكو لا تتصلين لا تسالين واكولج اتصلي بية وماكو، ومن اخابرج اني تكولين ما اكدر احجي وصوتج مو واضح وتروحين، ومن اكول من يصيرلج وقت بس مسد كول حتى ارجع اخابرج وانتي ولا تعبريني وشايلتني من حساباتج، جان تكول، انتي ما تسألين عني، وناسيتني، واني ضايجة وماكو انتوا ناسيني ...ومتخابرون انتوا، ما تسالون......وانكطع الخط لان الشبكة جانت ضعيفة!!
اني الي اتصل بيها وانتظرها...صرت ما اتصل وناسيتها!!!
اني الي كل الي اطلبه منها ان تسويلي مسد كول وارجع اتصل بيها....صرت ما اسأل عنها !!!
صرت اعصاب، تنرفزت، انفعلت، كرهت الدنيا كلها، وما رجعت اتصل بيها...وما ادري شأسويلها...
مو وكتها ابد تتصرف هيجي وياية
هاي بعد عشرة 8 سنين سوا...